**CYNGOR TREF YR WYDDGRUG**

**SUT I GAEL MYNEDIAD AT EICH COFNODION**

Dan Ddeddf Diogelu Data mae gennych hawl i ofyn am gadarnhad bod sefydliad yn prosesu eich data ac i weld gwybodaeth sydd gan y sefydliad hwnnw amdanoch.

Mae gennych hawl hefyd i gael gwybod:

* dibenion a sail gyfreithiol y prosesu;
* categorïau data personol dan sylw;
* derbynwyr neu gategorïau derbynwyr y datgelwyd y data personol iddynt;
* am ba gyfnod y caiff y data personol eu dal;
* fod gennych hawliau i gywiro a dileu data personol lle cofnodwyd gwybodaeth ffeithiol yn anghywir, er enghraifft;
* bod gennych hawl i wneud cwyn i Swyddfa’r Comisiynydd Gwybodaeth, a manylion cysylltu’r Comisiynydd;
* unrhyw wybodaeth am darddiad y data personol dan sylw.

Lluniwyd y canllawiau hyn i helpu i chi gael gafael ar y wybodaeth sydd gan Gyngor Tref yr Wyddgrug amdanoch.

**Sut gaf i weld fy nghofnodion?**

Byddwch yn gwneud cais am gofnodion dan Ddeddf Diogelu Data. Mae’r Ddeddf yn gofyn eich bod yn gwneud eich cais ysgrifenedig, ac yn dangos tystiolaeth o bwy ydych. Ni allwn ofyn pam yr ydych eisiau’r wybodaeth ond, fodd bynnag, mae’n ddefnyddiol cynnwys yn eich cais beth yr ydych yn chwilio amdano er mwyn i ni allu prosesu eich cais yn gyflymach.

I helpu i chi lunio eich cais, gallwch ddefnyddio ein ffurflen ar y wefan:

<http://www.moldtowncouncil.org.uk/Mold-land/Default.aspx>

Tystiolaeth o bwy ydych yw dogfen swyddogol gyda ffotograff, fel trwydded yrru neu basbort.

Yna gallwch bostio / e-bostio / mynd â’ch llythyr neu’r ffurflen yn gofyn am eich gwybodaeth a’r dystiolaeth o bwy ydych i Gyngor Tref yr Wyddgrug, Llawr 1af, Neuadd y Dref, Ffordd yr Iarll, Yr Wyddgrug, Sir y Fflint CH7 1AB. Byddwch yn derbyn cydnabyddiaeth cyn pen 10 diwrnod gwaith.

**Oes yna ffi?**

Caiff y wybodaeth ei rhoi’n ddi-dâl, ond mae Cyngor y Dref yn codi am ragor o gopïau o’r un wybodaeth a roddwyd ar sail pris safonol y dudalen. Os bydd arnoch angen copïau ychwanegol, cofiwch sôn wrthym a byddwn yn cyfrif y gost.

**Allwch chi wrthod fy nghais?**

Gallwn wrthod eich cais os yw’n amlwg ei fod yn ddi-sail neu’n ormodol. Byddwn yn egluro pam yr ystyriwn fod eich cais yn amlwg yn ddi-sail neu’n ormodol os byddwn yn ei wrthod.

Mae meini prawf Cyngor y Dref dros wrthod cais yn cynnwys y canlynol:

* Os yw’r ceisydd wedi gwneud ceisiadau niferus am wybodaeth ac wedi cael yr un wybodaeth dros gyfnod byr (o fewn blwyddyn);
* Os yw Cyngor y Dref wedi cymryd holl gamau rhesymol i gael hyd i’r holl wybodaeth sydd ganddo ynghylch unigolyn, a’i darparu’n amodol ar eithriadau, fel nad oes modd darparu dim ychwanegol;
* Pe byddai angen i Gyngor y Dref brosesu swm afresymol o ddata personol unigolion eraill er mwyn cael hyd i wybodaeth am unigolyn arbennig, fel chwilio drwy gofnodion holl e-byst.

**Faint o amser mae’n ei gymryd i mi dderbyn copi o’m cofnodion?**

Dan Ddeddf Diogelu Data rhaid cwblhau eich cais cyn pen 30 diwrnod ar ôl i’r Cyngor dderbyn cais ysgrifenedig a thystiolaeth o bwy ydych.

**Sut gaiff y wybodaeth ei darparu?**

Pryd bynnag y gallwn, byddwn yn darparu’r wybodaeth ar ffurf electronig. Os ydych eisiau cael copi papur yn hytrach, cofiwch sôn wrthym pan fyddwch yn gwneud eich cais.

**A fyddaf i’n gweld popeth yn fy nghofnodion?**

Fel arfer, fe welwch yr holl wybodaeth sydd amdanoch yn eich ffeil. Mae eithriadau yn Neddf Diogelu Data a deddfwriaeth arall sy’n golygu bod rhai pethau’n gorfod cael eu cuddio neu atal. Fe all y pethau hyn gynnwys:

* Gwybodaeth a roddwyd yn gydgyfrinachol
* Cyngor cyfreithiol
* Gwybodaeth am bobl eraill (“data trydydd-parti”)

**Gaf i newid unrhyw beth yn fy nghofnodion?**

Os oes anghywirdebau yn eich cofnodion, gallwch dynnu sylw atynt ac, yn dibynnu ar beth yw’r wybodaeth, cânt eu newid neu bydd nodyn yn cael ei gadw gyda’r cofnod i ddangos eich anghytundeb gyda’r hyn a gofnodwyd.

**Gaf i ofyn am wybodaeth ar ran pobl eraill?**

Os ydych yn gwneud y cais ar ran pobl eraill i gael mynediad at eu gwybodaeth, bydd arnom angen caniatâd ysgrifenedig y bobl y mae’r data’n berthnasol iddynt yn ogystal â’u tystiolaeth o bwy ydynt. Os oes gennych awdurdodiad cyfreithiol i weithredu ar ran rhywun, fel gweithredu gyda phŵer atwrnai neu fel cyfaill cyfreitha, bydd angen i chi darparu copi o’r awdurdodiad hwnnw fel tystiolaeth.

**Rhagor o wybodaeth**

I gael rhagor o wybodaeth, siaradwch â Paul Russell, Swyddog Diogelu Data, a gallwch gysylltu trwy ysgrifennu ato yn 2 Ffordd yr Eglwys, Trefyclo, Powys, LD7 1EB, trwy ffonio ar 07772 657446 neu e-bostio [paul@microshadevsm.co.uk](mailto:paul@microshadevsm.co.uk).

Mae rhagor o wybodaeth hefyd am wneud ceisiadau am wybodaeth amdanoch eich hun o Swyddfa’r Comisiynydd Gwybodaeth. Ysgrifennwch i Swyddfa’r Comisiynydd Gwybodaeth, Wycliffe House, Water Lane, Wilmslow, Cheshire, SK9 5AF, ffôn: 01625 545 745, neu ddefnyddio gwefan Swyddfa’r Comisiynydd Gwybodaeth yn [www.ico.org.uk](http://www.ico.org.uk)